laion/Wikipedia-Exotic huggingface dataset:
בנגור (פירושונים)

האם התכוונתם ל... בנגור – עיר במחוז גוויניד', צפון ויילס. אוניברסיטת בנגור – אוניברסיטה של העיר בנגור ומהעיקריות בוויילס. בנגור סיטי – קבוצת הכדורגל של העיר בנגור. בנגור – עיירה במחוז דאון צפון אירלנד. בנגור – עיר במדינת מיין, ארצות הברית.
איריין ווסט

איריינה קרליין "איריין" ווסט (בהולנדית: Irene Karlijn "Ireen" Wüst;‏ נולדה ב-1 באפריל 1986) היא ספורטאית הולנדית, מתחרה בהחלקה מהירה על הקרח, האלופה האולימפית, בעלת 13 מדליות אולימפיות מהן 6 זהב שהושגו ב-5 אולימפיאדות (טורינו 2006, ונקובר 2010, סוצ'י 2014 פיונגצ'אנג 2018, בייג'ינג 2022), אלופת עולם בקרב רב בעלת 13 מדליות מהן 7 זהב, אלופת עולם בעלת 31 מדליות מהן 15 זהב ושיאנית אירופה הנוכחית ב-1500 מטר. ווסט זכתה בשנת 2006 בתואר ספורטאית השנה בהולנד, בשנת 2013 בפרס אוסקר מתיסן ו-5 פעמים (2007, 2010, 2011, 2012 ו-2013) בפרס על שם ארד סחנק יותר מכל מחליקה אחרת. באולימפיאדת סוצ'י (2014) זכתה ווסט ב-5 מדליות בהחלקה מהירה, 2 מדליות זהב ו-3 מדליות כסף ובכך הייתה לספורטאית המעוטרת ביותר במשחקים אלו לנשים וגברים כאחד. במשחקים אלו, היא עוררה התעניינות עולמית רבה בתקשורת, נוסף על היותה אלופה אולימפית, בשל היותה ספורטאית ביסקסואלית גלויה ולנוכח העובדה שרוסיה המדינה המארחת את המשחקים בעלת חוקים אנטי להט"בים ואווירה חברתית להט"בופובית. מדיה וקבצים בנושא איריין ווסט בוויקישיתוף אתר האינטרנט הרשמי של איריין ווסט איריין ווסט, ברשת החברתית פייסבוק איריין ווסט, ברשת החברתית אקס (טוויטר) איריין ווסט, ברשת החברתית אינסטגרם איריין ווסט, סרטונים בערוץ היוטיוב איריין ווסט, באתר הוועד האולימפי הבין-לאומי איריין ווסט, באתר olympedia.org איריין ווסט, באתר Cycling Archives איריין ווסט, באתר אנציקלופדיה בריטניקה (באנגלית) אוסקר מתיסן היה ספורטאי נורווגי, התחרה בהחלקה מהירה על הקרח וזכה 5 פעמים בתואר העולמי בקרב רב בשנים 1908–1914, בטרם נערכו אולימפיאדות החורף
בנגור (ויילס)

בנגור (בוולשית: Bangor) היא עיר בצפון מערב מחוז גוויניד' שבצפון ויילס. העיר שוכנת בגדה הדרומית של מצר מנאי, סמוך לפתחו הצפוני לים האירי. בבנגור שוכנת אוניברסיטת בנגור בנוסף לקתדרלת בנגור ובעבר היא שימשה גם עיר נמל חשובה, במיוחד עבור תעשיית הכרייה בצפון ויילס. בבנגור מתגוררים 16,358 תושבים, מה שהופך אותה לאחת הערים הקטנות בממלכה המאוחדת ואחת משש ערים בלבד בכל רחבי ויילס, אף על פי שבפועל היא נמצאת במקום ה-36 מבחינת מספר תושבים. בנגור התחילה את דרכה במנזר שהוקם במקום במאה ה-6, הוא הוקם על ידי הקדוש דייניול לאחר שקיבל אישור לכך ממלך גוויניד' מלגווין גוויניד'. המנזר הוקם באזור נמוך המוקף גבעות כדי להסתיר אותו משודדים ופושטים המגיעים מכיוון הים, מקור השם בנגור הוא הכינוי בוולשית עתיקה לאזור המגודר בגדר עץ, כפי שהקיפה את המנזר בשנים הראשונות. מרכז העיר בנגור שוכן באזור נמוך כאשר מדרום ומצפון לו שני רכסים מוגבהים מעט. מכיוון צפון וצפון-מזרח העיר יושבת לחופי מצר מנאי, בחוף המזרחי שוכן נמל פנריין אשר בעבר היה נמל חשוב ששימש את תעשיית הכרייה בצפון ויילס. כביש A5 עובר לאורך מרכז בנגור כשהוא משמש רחוב ראשי בעיר, ביציאה המערבית מבנגור הוא חוצה את מצר מנאי על גשר מנאי ומשם ממשיך לכיוון צפון-מערב אנגלסי והעיירה הוליהד. כביש A55 עוקף את העיר מדרום, בעוד ש-A5 ממשיך לכיוון דרום-מזרח ועובר דרך מרכז אנגליה ולבסוף מגיע ללונדון, A55 ממשיך בכיוון מזרח לאורך חופי צפון ויילס, כשהוא עובר בקונווי ומגיע לבסוף לצ'סטר. סמוך למרכז בנגור נמצאת גם תחנת רכבת המשרתת את קו הרכבת החוצה את צפון ויילס. בכניסה וביציאה מהתחנה, מסילת הרכבת עוברת במנהרות מתחת לשתי הגבעות המאגפות את העיר מצפון ומדרום, המסילה חוצה את מצר מנאי בסמוך לכביש A55 שחוצה את המצר על גבי גשר בריטניה. אוניברסיטת בנגור - בעבר נקראה 'אוניברסיטת צפון ויילס'. מזח גארת' - המזח השני באורכו בוויילס והתשיעי באורכו בממלכה המאוחדת, באורך של 460 מטרים. קתדרלת בנגור - שוכנת במרכז העיר, המבנה המודרני שוכן במקום המנזר ההיסטורי. טירת פנריין - שוכנת בפאתי העיר, מכיוון צפון-מזרח. אתר האינטרנט הרשמי של בנגור אודות העיר בנגור (אורכב 22.02.2014 בארכיון Wayback Machine), באתר התיירות של סנודוניה העיר בנגור, באתר 'ויקיטרבל' (ויקי-מסע) בנגור, באתר אנציקלופדיה בריטניקה (באנגלית) נכון לשנת 2011. בל'אנל'י לדוגמה מתגוררים 49,591 תושבים, אך היא נחשבת עיירה, לעומת מעמדה של בנגור עם 16,358 תושבים הנחשבת עיר.
מאון (עיר)

מאון (באנגלית: Maun) היא העיר החמישית בגודלה בבוצוואנה. מקור שמה הוא מהמילה 'maung' בשפתם של הבושמנים שפירושה "אחו אדום". נכון לשנת 2011 אוכלוסייתה מונה 55,784 איש. הבניה בעיר מורכבת מתמהיל של מבנים מודרניים עם ביקתות ילידים. מאון נחשבת ל"בירת התיירות" של בוצוואנה והיא המרכז המינהלי של מחוז נגמילנד (Ngamiland) שמוזג ב-1966 למחוז הצפון-מערבי. כמו כן היא משמשת כמרכזן של מספר רב של חברות תעופה וחברות טיולי ספארי שמפעילות טיולים באזור דלתת נהר האוקבנגו (Okavango). למרות שבאופן רשמי היא עדיין מוגדרת ככפר, מאון התפתחה במהירות מעיירת ספר כפרית והתפשטה לאורכו של נהר תאמאלאקאנה (Thamalakane). כיום קיימים בה מרכזי קניות, בתי מלון, בתי הארחה וחברות להשכרת רכב, למרות שעדיין שוררת בה אווירה כפרית ובני השבטים המקומיים עדיין מביאים את עדרי הבקר שלהם למכירה בעיר. ניתן לראות עדרי קובוס המשקפיים האדום, רועים לאורך גדות הנהר, יחד עם חמורים, עיזים ובקר מקומיים. מאז הקמתה של מאון ב-1915 כבירתו של עם הבאטוואנה (Batawana), יצא לה שם של עיירה עם תנאי מחיה קשים השוכנת במערב הפראי. עם זאת, הגידול בתעשיית התיירות והשלמת סלילתו של כביש האספלט שמקשר אותה עם נאטה (Nata) בראשית שנות התשעים, גרמו להתפתחותה המהירה והיא איבדה במידת מה את צביונה הכפרי הישן. בימינו מאון היא עיר תיירותית משגשגת, הידועה לשמצה בחמורים ובעיזים השורצים בה. ניתן לראות את החיות הללו עומדות מסביב לעיר כאשר החקלאים המקומיים מגיעים במוניות הרבות למכור את מרכולתם על המדרכות. עם זרימתם של כספי התיירים, פינו הבקתות העגולות המסורתיות את מקומן לבתי לבנים מרובעים המקורים בגגות פח ולעיתים ברעפים. קליטת הטלפונים הסלולרים במאון מצוינת והיא בטווח של כ-20–25 ק"מ. העיר נעשתה גם למרכז שילוח אזורי לחומרי גלם וסוחרים המשרתים הן את המקומיים והן את מרכזי התיירות ואת מרכזי חיפוש האבנים היקרות שבצפון בוצוואנה. ניתן לקבל מגוון של שירותים בחנויות שבעיר ומיזמים מקומיים המציגים את מרכולתם על עגלות. שדה התעופה המקומי משרת את ענף התיירות. לעיתים שוכרים התיירים רכבי שטח מצוידים למחנאות בפארקים או שהם ממשיכים בטיסות פנים לאזורי התיירות הסמוכים. במובן הרחב יותר מאון היא השער לנוסעים לתור את רובה של צפון בוצוואנה. משם יוצאים תיירים לכיוון טסודילו ולכיוון מדבר המלח של מאקגאדיקגאדי (Makgadikgadi). מדיה וקבצים בנושא מאון בוויקישיתוף אתר העיתון המקומי ngami times מאון, באתר אנציקלופדיה בריטניקה (באנגלית) מפקד 2011 Maun Local History "Weatherbase: Historical Weather for Maun, Botswana". Weatherbase. 2011
בנט הויה

בנט הויה (בנורווגית: Bent Høie; נולד ב-4 במאי 1971 ברנדברג שבדרום נורווגיה), הוא שר הבריאות של נורווגיה מאז 16 באוקטובר 2013. הוא חבר במפלגת השמרנים הנורווגית ונבחר לראשונה לסטורטינג (הפרלמנט של נורווגיה) בשנת 2001 ומייצג את מחוז רוגלנד. נוסף לכך, הוא מייצג את מפלגתו במועצה העירונית של סטוונגר. הויה בוגר הפקולטה למשפטים מאוניברסיטת ברגן בשנת 1991 וחינוך בשנת 1993. הויה הוא הומו גלוי ונשוי לבן זוגו דאג טריה סולבנג. כראש המשלחת הנורווגית למשחקי החורף הפאראלימפיים שיערכו בסוצ'י שברוסיה ב-2014, הכריז הויה שיגיע ביחד עם בן זוגו לחיים, על אף החוקים ההומופובים ואווירה העוינת כלפי קהילת הלהט"ב. מדיה וקבצים בנושא בנט הויה בוויקישיתוף בנט הויה, ברשת החברתית פייסבוק בנט הויה, ברשת החברתית אקס (טוויטר) נגד פוטין: השר הנורווגי יגיע לסוצ'י עם בעלו, באתר ynet, 4 בפברואר 2014
דוד אבודרהם

רבי דוד אַבּוּדִרְהַם היה פרשן תפילות נודע שחי במאה ה-14 סביב שנת ה'ק, 1340 בספרד. מכונה גם בקצרה האבודרהם. נולד לרבי יוסף אבודרהם ונקרא על שם אבי אביו. אבודרהם ישב בסביליה שבספרד. לפי סברה אחת היה תלמידו של רבי יעקב בן אשר, בין השאר, כי הוא מרבה לצטטו בספרו. עיקר פרסומו נבע מספרו שכתב בשנת 1340 - "חיבור פירוש הברכות והתפילות" (ידוע יותר בשם "ספר אבודרהם") שמטרתו ריכוז התפילות פירושן והלכותיהן. בהקדמה לספר, מסביר אבודרהם שכתב אותו משום ש- "רוב ההמון אינם מבינים דברי התפילה וגם אינם יודעים סדר המנהגות וטעמיהם". בספר, אוסף אבודרהם פירושים והלכות מהתלמודים, הבבלי והירושלמי, ממכתבי הגאונים וכל הפרשנים הזמינים לו שקדמו לתקופתו ואת ההסברים שנוספו לסידור התפילה עצמו בהוצאות שונות. אבודרהם אסף גם את החיבורים הנוגעים לחגים והמנהגים ביהדות ספרד, מהם נדירים ביותר, והסביר בצורה שיטתית את הלוח העברי. הוא חילק את ספרו לשלשה חלקים, על פי ענייניהם: קריאת שמע, התפילות, ברכות המצוות. ספרו נדפס לראשונה בליסבון בשנת 1489, ומאז חזר ונדפס פעמים רבות, לעיתים בתוספת פירושים והוא נחשב כיום לאחד המקורות העיקריים בפירוש התפילה וחקר מנהגיה. ישנם כמה פירושים אפשריים לשם "אבו דרהם": יש מפרשים: אבי מטבע ה"דירהם" – שם של מטבע בארצות האסלאם בימי הביניים, (המטבע דירהם משמש גם כיום באיחוד האמירויות הערביות). לפי פירוש זה, משערים שהיה בן למשפחת סוחרים או גובי מס, אך יש מפרשים, שכונה "אבי המטבע", היות שפרש תוכן התפילות שטבעו חז"ל. פירוש אחר הוא אבי המעלות (שכן יש בספרות הערבית חלוקה של המעגל שנקראת על שם החלוקה של מערכת המטבעות). ד"ר יחיאל צימלס, "ר' דוד (בר' יוסף) אַבּוּדֶרְהֶם", אנציקלופדיה לגדולי ישראל, כרך ב' עמ' 342 - 346, עורך: ד"ר מרדכי מרגליות, הוצאת יהושע צ'צ'יק, 1969 מדיה וקבצים בנושא דוד אבודרהם בוויקישיתוף קאופמן קוהלר, ‏"אבודרהם, דוד בן יוסף בן דוד (או: אבודרהם)", במהדורת 1901–1906 של האנציקלופדיה היהודית (באנגלית) "אֲַבוּדַרְהָם, דוד בן יוסף בן דוד", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק א, עמוד 17–18, באתר היברובוקס מרדכי מרגליות (עורך כללי), "דוד אבודרהם", אנציקלופדיה לתולדות גדולי ישראל, תל אביב: י' צ'צ'יק, תש"ו, עמ' 341-346, באתר היברובוקס דוד אבודרהם, ב"אנציקלופדיה יהודית" באתר "דעת" אליעזר יהודה בראדט, ‏"ספר האבודרהם ושימושו בספר הטור", ישורון, כרך ל"ח, מכון ישורון, תשע"ח, באתר Academia.edu ספרו אבודרהם, טקסט דיגיטלי באתר ספריא אבודרהם, דפוס ראשון, אשבונה, ר"נ, במאגר הספרים הסרוקים של הספרייה הלאומית אבודרהם באתר Hebrewbooks מהדורת ורשה, מהדורת אמסטרדם כתב יד, ספר אבודרהם, ירושלים, מאה 15-16, בפרויקט "כתיב" באתר הספרייה הלאומית דוד בן יוסף אבודרהם, דף שער בספרייה הלאומית על פי ספר היוחסין דף קלג ע"ב - שלשלת הקבלה דף נח ע"ב, סדר הדורות בשנת ה'ק. אוצר הגדולים, חלק א, עמ' ג
קרוזינג

קרוזינג (מאנגלית: Cruising for sex) הוא כינוי לפרקטיקה של חיפוש יחסי מין מזדמנים, בדרך כלל אנונימיים, במקומות ציבוריים. קרוזינג יכול להיעשות ברגל או ברכב ומתקיים לרוב באזורים מסוימים הידועים כאתרי קרוזינג. אתרים כאלה עשויים להיות פארקים ציבוריים או שירותים ציבוריים. מקור המונח בסלנג הפנימי של הקהילה ההומוסקסואלית האמריקאית במחצית הראשונה של המאה ה-20. באותה תקופה, יחסי מין הומוסקסואליים לא היו חוקיים בארצות הברית, כך שהיה בטוח יותר לקיים אותם באנונימיות מחוץ לבית ולדבר עליהם באמצעות מונח סלנג פנימי, שלא יובן על ידי מי שמחוץ לקהילה. משמעות המושג (שפירושו המילולי הוא "שִׁיוּט" – להשיט כלי שיט בים הפתוח, לרוב ללא יעד מוגדר) היא שיטוט (wandering) או הסתובבות (walking around) באזור מצומצם מסוים, לרוב לא שיטתית, על-מנת "לראות מה (או ליתר דיוק – מי) יִקָרֵה בדרך". בישראל, אתר קרוזינג היסטורי מפורסם הוא גן העצמאות בתל אביב, המשמש ככזה (במידה מצומצמת) עד היום. נוסף עליו, אתרי קרוזינג נודעים במיוחד הם: חוף הים בגעש ("חוף הנודיסטים"), החוף הנפרד בתל אביב (נורדאו – "חוף הדתיים"), גן העצמאות בירושלים, גן הזיכרון בחיפה גן רמז בבאר שבע וחוף עתלית. ראומה זיסקינד, "אם לא רוצים שנלך לגנים ציבוריים - איפה ניפגש?", עיתון מעריב, 25 בנובמבר 1986 ארי פינס, העירום הוא מלך, באתר Time Out, 2 בספטמבר 2013 ארי קוקה, ‏זה בגנים שלנו: סיפורו של גן העצמאות האבוד, באתר ‏מאקו‏, 12 ביולי 2013 ערך זה הוא קצרמר בנושא להט"ב. אתם מוזמנים לתרום לוויקיפדיה ולהרחיב אותו.
גנזי

גנזי (Ghanzi) היא עיירה במערב בוטסואנה. העיירה היא בירת מחוז גנזי. משמעות שמה של העיירה בשפה המקומית הוא "אחוריים נפוחים", רמז לאנטילופות, ובהמשך הבקר הבריא שהיה מכונס באחד העמקים בסביבה. האזור הוא גבולו הצפוני של מדבר קלהארי. האירופאי הראשון שהתיישב בגנזי היה האפריקאנר הנדריק ון זיל (Hendrik van Zyl) שהגיע למקום ב-1870 ועסק במסחר ובציד. ההגירה המשמעותית של האפריקאנרים לגנזי החלה בשנים 1897–1898 לערך. המתיישבים קיבלו את הזכות לגדל באזור עדרי בקר. מספר תושבי העיירה עמד בשנת 2011 על 12,267 איש. האוכלוסייה במקום מורכבת מקבוצות אתניות שונות כמו: באסראווה (Basarwa), באקגלאגדי (Bakgalagadi) ובאהררו (Baherero) שהיחסים ביניהם הם יחסי סובלנות. השפות העיקרית המדוברת באזור היא השקגאלאגארי (Shekgalagari). הקרקע בסביבה מורכבת מאדמת חול עם צמחייה דלילה בגובה 1100–1230 מטרים מעל פני הים. מדבר הקלהארי הוא שטח החול הרצוף ביותר בעולם ושטחו 2500 קמ"ר. סלע היסוד הוא לבה בזלתית כמו בכמחצית שטחה של בוטסואנה. עומקה של שכבת החול נע בין 5 מטרים ל-200 מטרים. האקלים הוא צחיח למחצה. הטמפרטורות המקסימליות נעות בין 33–45 מעלות צלזיוס בינואר ומגיעות ל-22 מעלות צלזיוס ביולי. טמפרטורת המינימום בתקופת החורף הם בין 4 מעלות צלזיוס ל-5 מעלות צלזיוס מתחת לאפס. כמות המשקעים השנתית הממוצעת היא 375 מ"מ אם כי היא יכולה להשתנות בשנים מסוימות בהפרשים של עד 50%. בגנזי פועל סניף בנק אחד ושלושה מרכזי קניות. השילוב של אופי הקרקע והאקלים גורם לאזור להיות בלתי ראוי לעיבוד חקלאי באופן כללי. על ידי שימוש בהשקיה מגדלים באזור תירס, דורה, בוטנים, שעועית, אפונה ומלון. באזור התגלו מרבצים גדולים של כסף ונחושת. גנזי היא נקודת עצירה לתיירים שנוסעים לטיולים באזור דלתת נהר האוקבנגו (Okavango). באזור גנזי עצמה נמצאים שטחים בהם ניתן לראות חיות בר כמו אריות, צ'יטות וכלבי פרא. בעת סלילת הכביש לגנזי בוצע פיצוץ לצורך פילוס הדרך והתגלה מאגר מים תת-קרקעי וכתוצאה מכך נוצר בור בעומק 40 מטרים. בעיירה עצמה ישנה תשתית תיירותית קטנה הכוללת כמה בתי הארחה, בנק, חנויות למלאכת יד ותחנת דלק. מדיה וקבצים בנושא גנזי בוויקישיתוף גנזי, באתר אנציקלופדיה בריטניקה (באנגלית) מפקד 2011 Weatherbase: Historical Weather for Ghanzi, Botswana". Weatherbase. 2011.
אנטופגסטה

אנטופגסטה (בספרדית: Antofagasta) היא עיר נמל בצפון צ'ילה ובירת מחוז אנטופגסטה. העיר נמצאת במרחק של כ-1,100 קילומטרים מבירת המדינה סנטיאגו דה צ'ילה. בשל החשיבות וההיסטוריה שלה העיר מכונה לעיתים "הפנינה של הצפון" (בספרדית: La Perla del Norte). האזור היה בשליטת בוליביה, למרות שפעלו בו כורים וחברות צ'יליאנים. העיר הוקמה רשמית ב-22 באוקטובר 1868 כעיירת כורים בשם לה צ'ימבה, ושמה שונה לאחר מכן לאנטופגסטה. ב-1873 בוליביה חתמה על הסכם הגנה הדדי עם פרו. למרות שההסכם קבע שאף אחת מהמדינות לא תחתום על הסכם סידור גבולות עם צ'ילה, בוליביה הפרה את החלק הזה וחתמה על הסכם כזה עם צ'ילה כעבור שנה. חלק מההסכם קבע שבוליביה לא תגבה מס מהצ'יליאנים או מהחברות שלהם בבוליביה. הבוליביאנים הפרו את החלק הזה וכתוצאה מכך הצ'יליאנים פלשו לבוליביה וכבשו את אנטופגסטה, בה היה רוב צ'יליאני, ובכך נפתחה מלחמת האוקיינוס השקט. העיר נשארה בשליטה צ'יליאנית גם לאחר המלחמה, אם כי הובטחה לבוליביה תנועה חופשית לנמל העיר בהסכמי השלום לאחר המלחמה, מאחר שהיא איבדה במלחמה את מוצאה לים. ב-1995 העיר סבלה מרעידת אדמה בעצמה 7.3 בסולם ריכטר. למרות שנהרגו שלושה אנשים ונפצעו כמאה, הרס המבנים היה קטן ביחס לעצמת הרעידה. כלכלת העיר מתבססת בעיקר על כריית נחושת ומינרלים אחרים. בעיר פועל גם נמל חשוב, אם כי בשנים האחרונות הוא איבד את ההובלה בין נמלי האזור לאור הקמת נמל ענק בעיר מחיונס. בעיר פועלות מספר אוניברסיטאות, כשהמרכזיות בהן הן אוניברסיטת אנטופגסטה והאוניברסיטה הקתולית של הצפון. נמל התעופה הבינלאומי סרו מורנו נמצא במרחק של כ-10 קילומטרים מצפון לעיר. העיר מקושרת בקווי רכבת למספר ערים, כשהחשוב מביניהם הוא הקו ללה פאס. קרואטיה ספליט, קרואטיה יוון וולוס, יוון ארצות הברית קורווליס, ארצות הברית הרפובליקה העממית של סין טונגלינג, הרפובליקה העממית של סין מדיה וקבצים בנושא אנטופגסטה בוויקישיתוף אתר האינטרנט הרשמי של אנטופגסטה (בספרדית)
סאברן

סאברן (בצרפתית: Saverne ובאלזסית: Zàwere) היא קומונה במחוז בא-רן בחבל גראנד אסט הצרפתי. בשנת 2011 היו בקומונה 11,685 תושבים. סאברן נמצאת בצפון-מערב אלזס, קרוב לגבול עם לורן וכ-40 ק"מ מערבית לעיר שטרסבורג. את העיר חוצה נהר הזורן ותעלת מארן-ריין. בסמוך לעיר נמצא מעבר הרים סאברן ברום של 413 מטר מעל לגובה פני הים שמהווה מעבר הרים טבעי בין מישור אלזס לעמק הלורן בהרי הווז'. כיום עובר דרך מעבר הרים זה כביש מהיר A4, המקשר בין פריז לשטרסבורג. ישנם ממצאים מהמאה הראשונה לפני הספירה להתיישבות בעיר בעיקר של גאלים. במיקום זה הרומים הקימו קסטרום, בשם Tres Tabernae, לאחר שכבשו את גאליה, בעיקר בגלל מיקומה האסטרטגי של העיר, במעבר בין מישור אלזס לעמק הלורן. במהלך הכיבוש הרומי, נבנה החלק הגבוה של העיר ובהמשך במאה השלישי נבנתה חומה מסביב לעיר. גם תחת שלטון האימפריה הפרנקית ההתיישבות התרחבה ואף עברה לצפון נהר הזורן. כאשר לכל אורך הנהר נבנו טחנות רוח. לאחר החלוקה של האימפריה הפרנקית לפי חוזה ורדן ב-873, העיר הייתה באימפריה הרומית הקדושה והייתה תחת שלטונו של הבישוף של שטרסבורג עד למהפכה הצרפתית. החל מהמאה ה-16 נכבשה העיר מספר פעמים, במרד האיכרים של אלזס נכבשה העיר לראשונה מאז הכיבוש הרומי. במלחמת שלושים השנים העיר לא נכבשה, אך חלק גדול ממנה נהרס, כולל הארמון שהיה בעיר. הארמון, כמו כל העיר, נבנה מחדש. העיר נכבשה מחדש לאחר מלחמת צרפת–פרוסיה ב-1870, וחזרה לשלטון צרפת לאחר מלחמת העולם הראשונה. בערב מלחמת העולם הראשונה ב-1913 אירעה בעיר פרשת סאברן. הפרשה החלה לאחר שחיל מצב גרמני שהוצב בעיר נהג להשפיל את התושבים האלזסים של העיר. בעקבות כך מרדו תושבי העיר בצבא הגרמני. הצבא הגרמני הגיב להתקוממות בפעולות חריפות, ובחלקן אף לא-חוקיות. העיר נכבשה בשלישית בתחילת מלחמת העולם השנייה ושוחררה ב-22 בנובמבר 1944 על ידי הדיוויזיה המשוריינת השנייה של צרפת החופשית בראשות גנרל לקלרק, יומיים לפני שכוחות אלו שחררו את שטרסבורג ואלזס כולה. רוסיה פרוקוב, רוסיה גרמניה דונאואשינגן (אנ'), גרמניה פולין מלאווה, פולין אנגליה לאומינסטר (אנ'), אנגליה מדיה וקבצים בנושא סאברן בוויקישיתוף אתר האינטרנט הרשמי של סאברן (בצרפתית) סאוורן (צרפת), דף שער בספרייה הלאומית
הקמפוס החרדי - הקריה האקדמית אונו

הקמפוס החרדי – הקריה האקדמית אונו הוא ענף של הקריה האקדמית אונו המיועד ללימודים אקדמיים עבור חרדים. הקמפוס הוקם באור יהודה בשנת ה'תשס"א (2001), על ידי רנן הרטמן. בה'תשס"ג (2003) מונה הרב יחזקאל פוגל ליו"ר הקמפוס. בשנת ה'תשס"ט (2009) נפתחה שלוחה של הקמפוס החרדי בירושלים, וב-2012 מונה עו"ד משה שמעוני למנהל השלוחה. מסלולי הלימוד כוללים תואר ראשון במקצועות הבאים: משפטים (.LL.B), מנהל עסקים (.B.A) (בהתמחויות: חשבונאות, ניתוח מערכות מידע, מימון ושוק ההון ושיווק וניהול), ריפוי בעיסוק (B.O.T), הפרעות תקשורת (.B.A), חינוך וחברה (B.A), פרסום ותקשורת שיווקית. הלימודים מתקיימים בצורה המתאימה לאורח החיים החרדי. הם מתבצעים תוך הפרדת ימי הלימוד בין גברים ונשים, סטודנטים ומרצים. הגישה לאינטרנט דרך מסופי המחשב מסוננת באמצעות "אינטרנט רימון". ללימודים מתקבלים בוגרי מוסדות חרדיים, תוך שהם נדרשים לחתום על התחייבות לנהוג בהתאם לאורח החיים החרדי. מלגת הלימודים מותנית בין היתר בלבוש צנוע. בקמפוס לומדים כ-3,000 סטודנטים[דרוש מקור] לתארים ראשונים, ובמכינות הקדם־אקדמיות. 56% מהסטודנטים הם גברים, מתוכם 67% נשואים. הנשים מהוות 44% מהסטודנטים, מתוכן 35% נשואות. כ-86% מהסטודנטים הם בין הגילים 18–30. הנהלת הקמפוס מקיימת "במה", שבמסגרתה נפגשים אישי ציבור עם התלמידים. במסגרת הבמה התארחו בקמפוס: נשיא המדינה שמעון פרס הרמטכ"ל גבי אשכנזי, נגיד בנק ישראל לשעבר, סטנלי פישר, יו"ר מפלגת העבודה לשעבר, חה"כ שלי יחימוביץ', ואיש התקשורת לשעבר, חבר הכנסת, יאיר לפיד. בתחילת 2014, הוקם בתמיכת הנהלת הקמפוס אתר "שידוכיישן", שמטרתו לשדך תלמידים ותלמידות אתר האינטרנט הרשמי של הקמפוס החרדי - הקריה האקדמית אונו עו"ד יעקובסון אבינועם בטקס הענקת תארים של הקמפוס החרדי, סרטון בערוץ "הקריה האקדמית אונו", באתר יוטיוב (אורך: 11:24) יעל אודם יאיר שרקי, ‏תיעוד: קיר הפרדה בקמפוס החרדי, באתר ‏מאקו‏, 30 בנובמבר 2015 הקמפוס החרדי - הקריה האקדמית אונו האתר הרשמי ניצן שפיר, ‏פסיקת בג"ץ: נשים יוכלו ללמד במסלולים לגברים חרדים באקדמיה, באתר גלובס, 12 ביולי 2021 ירדן סקופ, מכללה בי-ם איימה לשלול מלגות מסטודנטיות לא צנועות, באתר הארץ, 6 באוגוסט 2013 נכון לשנת 2010 האתר הרשמי של 'הקריה האקדמית אונו' שרי רוט, ומי מבקר אצל החרדים ב'אונו'? הנשיא פרס, באתר בחדרי חרדים קובי נחשוני, יאיר לפיד לחרדים: ניצחתם אותנו, קחו אחריות, באתר ynet, 7 בספטמבר 2011 יאיר אלטמן‏, מכללת הפיק-אפ של החרדים, באתר וואלה, 31 בדצמבר 2013
טסאבונג

טסאבונג (Tsabong או Tshabong) היא עיירה במחוז קלגדי שבדרום בוטסואנה המשמשת כבירת המחוז. העיירה ממוקמת במדבר קלהארי. נכון לשנת 2012, מונה אוכלוסיית העיירה 8,049 איש. בית החולים הראשי בטסאבונג משרת שטח נרחב מסביב לעיירה ומטפל בין השאר בחולי שחפת. החולים ובני משפחתם יכולים להישאר ולהתגורר במקום עד לסיום הטיפול.[דרושה הבהרה] ליד העיירה משתרע שדה קימברליט והוא אחד ממרבצי היהלומים הגדולים בעולם שמקורם בקימברליט. בעיירה פועל שדה תעופה. במקום קיים בית סוהר המופעל על ידי שירות בתי הסוהר של העיירה. ממשלת בוצואנה אמורה להתחיל בבניית אצטדיון מיני ספורט קהילתי בטסאבונג. הפרויקט הוא חלק מעשרה האצטדיונים המיועדים לכפרים שונים בפריסה ארצית. האצטדיון יוקם על מגרש בן 6 דונם באצטדיון Tsabong הנוכחי, בעלות של 466,000 דולר ארצות הברית שהוקצו בתקציב שנת הכספים 2019. האצטדיון יכלול 200 דוכני פיגומים למגרשים, מגרש כדורגל עם דשא מלאכותי, מסלולי אתלטיקה, מגרש כדורעף, מגרש כדורסל, מלתחות וקיוסקים. הפרויקט נועד לשפר את הגישה למתקני הספורט ביישובים, להגדיל את ההשתתפות בספורט ובילוי בקרב בני הנוער וכן לשפר את הבריאות הכללית והבריאות של תושבי טסאבונג והסביבה. מדיה וקבצים בנושא טסאבונג בוויקישיתוף פייסבוק, דברים לעשות בטסאבונג מפקד 2012 Robert Barnes, Constraction Review Online, Botswana to commence construction of Tsabong Stadium, ‏13-3-2019
בקצה ההר

בקצה ההר הוא אלבום הסולו השביעי של הזמר הישראלי גידי גוב. האלבום יצא ב־2005, 14 שנה לאחר "אין עוד יום", אלבום הסולו הקודם של גוב שכלל שירים חדשים. בשנים שבין יציאת אלבומים אלו התמקד גוב בטלוויזיה והקליט בעיקר גרסאות כיסוי, בין השאר במסגרת תוכנית האירוח "לילה גוב" ואלבום עיבודי הג'אז "ריקוד ירח". בדומה לאלבומי הסולו הקודמים של גוב, גם באלבום זה ניכרת דומיננטיות של מוזיקאי יחיד בכתיבת שירי האלבום, במקרה זה המוזיקאי והזמר עמיר בניון, שיוצר על פי רוב מוזיקה ים תיכונית שגוב לא התנסה בה עד עתה. בניון כתב והלחין באלבום ארבעה שירים וכן הלחין שלושה שירים שכתב אסף אטדגי. כמו כן חזר גוב באלבום זה לשתף פעולה עם אלון אולארצ'יק, שהפיק ועיבד את שירי האלבום והלחין עוד שלושה מהם. עוד נכללו באלבום שני שירים שכתב והלחין שלומי שבן, תרגום מצרפתית של עלי מוהר לשיר "Puisque vous partez en voyage", תרגום לשירה של המשוררת הפולנית ויסלבה שימבורסקה ולחן של יזהר אשדות לשיר "כל שושנה" של המשוררת זלדה. בשיר "מכיוון שאתה נוסע" שר גוב בדואט עם אשתו, המחזאית והתסריטאית ענת גוב, שזו לה הפעם הראשונה כזמרת מאז שירותה בלהקת הנח"ל. האלבום התקבל בתגובות מעורבות, כאשר לצד ההתלהבות מהופעת השירים החדשים ומשיתוף הפעולה הבלתי צפוי בין גוב לבניון נשמעו ביקורות על שירתו של גוב ועל איכות חלק מהשירים. עם זאת הפכו חלק מהשירים ללהיטים, והשיר "מי תרצי" הגיע למקום ה־17 במצעד הפזמונים העברי השנתי לשנת תשס"ה של רשת ג'. באלבום האוסף של גוב "שלל שיריו" שיצא ב־2009, נכללו ארבעה משירי האלבום. מידע על האלבום בקצה ההר באתר MusicBrainz מילים לשירים של "בקצה ההר" באתר שירונט שי להב, איזה מאמי - ריאיון עם גידי גוב לקראת האלבום החדש, באתר nrg‏, 18 בפברואר 2005 גבע קרא עוז, גבר מזדקן, באתר ynet, 22 בפברואר 2005 גידי אביבי, בין צעקה לחיוך, באתר הארץ, 24 בפברואר 2005 עופר סקר‏, גוביינא יקירי, באתר וואלה, 4 במרץ 2005
נוריקום

נוריקום הייתה פדרציה קלטית שבטית עתיקה, ומאוחר יותר פרובינקיה רומית במרכז אירופה, שהשתרעה על השטחים שכיום מהווים את דרום ומרכז אוסטריה וחלקים מצפון סלובניה. מקור שמה של הממלכה הוא כנראה מאחד השבטים הקלטים שהתיישב בה במחצית השנייה של האלף הראשון לפנה"ס. שטח הממלכה חפף בערך לשטחים שמהווים היום את צפון סלובניה ומדינות קרינתיה, שטיריה, אוסטריה עילית, ומערבה של אוסטריה תחתית, באוסטריה. הממלכה נכבשה על ידי האימפריה הרומית בשנת 16 לפנה"ס, כנראה עקב פשיטות של שבטיה על חופי איטליה, ומאוחר יותר אורגנה כפרובינקיה. גבולות הפרובינקיה היו נהר הדנובה בצפון, פאנוניה במזרח, איטליה בדרום, ורייטיה במערב. מדיה וקבצים בנושא נוריקום בוויקישיתוף ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
קניה (עיר)

קניה (Kanye) היא עיירה הממוקמת במחוז הדרומי של בוצוואנה. העיירה משמשת כבירת המחוז. קניה הייתה הכפר שממנו צמח שבט הבאנגוואקסטה (Bangwaketse) שהוא אחד השבטים העיקריים במדינה. העיירה נוסדה על ידי מתיישבים אירופאים ב-1853. כיום היא בירתם של בני שבט הבאנגוואקסטה. העיירה ממוקמת באזור ההררי שבדרום המדינה במרחק 68 ק"מ מהבירה גאבורון. במקום פועל שדה תעופה ושירות בתי הסוהר של בוצוואנה מפעיל במקום בית סוהר. מדיה וקבצים בנושא קניה בוויקישיתוף "Kanye, Botswana Page". Falling Rain Genomics, Inc. KANYE HISTORY, www.botswanabeckons.com קניה, באתר אנציקלופדיה בריטניקה (באנגלית) מפקד 2011